text: Anders Tesgaard reagerer på musik og stemmer
  28 juni 2015 kl. 12.14
  Den hårdt kvæstede ekstrem-cykelrytter Anders Tesgaard fra Esbjerg er begyndt at reagere på musik og stemmer. Det er seneste nyt fra hospitalet i USA, hvor han behandles for et alvorligt kraniebrud efter, at han onsdag blev påkørt af en bil i verdens hårdeste cykelløb Race Across America.
  Anders Tesgaards generelle tilstand vurderes dog fortsat som kritisk af lægerne.
  Det er stadig uvist, hvilken fremtid Anders Tesgaard får. Lægerne kan endnu ikke vurdere i hvilken grad han kommer til at fungere normalt igen.
  Personalet på sygehuset har spillet musik og sang med Johnny Cash for den bevidstløse Anders Tesgaard.
  Desuden afspillede familien et interview med triatleten Camilla Pedersen, der selv for et år siden blev alvorligt kvæstet. De to er begge fra Esbjerg
  Camilla Pedersen opfordrede sin ven til at kæmpe alt hvad han havde lært! Det fik Anders Tesgaard til at reagere svagt ved at bevæge armene en smule.
  